
На основу члана 138. став 1. Устава Републике Србије („Службени гласник РС“, бр. 98/2006) и чланова 1. став 1. и 31. став 1. и 2. Закона о Заштитнику грађана („Службени гласник РС“, бр. 79/2005 и 54/2007), у поступку контроле законитости и правилности рада Министарства финансија, Пореске управе, Регионалног одељења Нови Сад, Филијале Зрењанин, покренутом по притужби Б. Г. из места … код Зрењанина, Заштитник грађана
У Т В Р Ђ У Ј Е
Филијала Пореске управе Зрењанин учинила је пропуст у раду због тога што није предузела све прописане мере и активности из своје надлежности, како би од притужиљине бивше послодавке принудним путем наплатила доприносе за обавезно социјално осигурање утврђене решењем бр. 321-433-1925/2010-30-131-4 од 03. 03. 2011. године, чиме је повредила право притужиље на једнаку заштиту права и добру управу.
На основу утврђеног пропуста у раду, Заштитник грађана упућује следеће
П Р Е П О Р У К Е

(I) Филијала Пореске управе Зрењанин без одлагања ће Државном правобранилаштву доставити сву неопходну документацију и друге информације, ради одлучивања о целисходности покретања поступка за побијање имовинских располагања притужиљине бивше послодавке, у смислу чланова 280. до 285. Закона о облигационим односима
, како би доприноси за притужиљу могли бити наплаћени.
(II) Филијала Пореске управе Зрењанин ће упутити писано извињење притужиљи због пропуста које је учинила у поступку принудне наплате доприноса за обавезно социјално осигурање.
Р а з л о з и:

Заштитнику грађана притужбом се обратила Б. Г. из места … код Зрењанина, изражавајући незадовољство радом филијале Пореске управе Зрењанин, указујући да порески орган није предузео законом прописане мере и активности из своје надлежности како би принудним путем наплатио доприносе за обавезно социјално осигурање од притужиљине бивше послодавке. У настојању да оствари своја права, притужиља се обратила Централи Пореске управе притужбом на рад Филијале Зрењанин 13. 04. 2015. године. Актом Сектора за контролу бр. 000-47-04-00809/2015 од 14. 05. 2015. године обавештена је да је Пореска управа својевремено извршила контролу правилности обрачунавања и плаћања пореза и доприноса код притужиљине бивше послодавке, након чега је 26. 01. 2010. године донела решење којим јој је наложила уплату утврђених обавеза. С обзиром да притужиља није била обавештена о броју решења, већ само о његовом постојању и датуму доношења, поднела је захтев за приступ информацијама од јавног значаја, захтевајући копију решења. 
Пореска управа поступила је по захтеву за приступ информацијама од јавног значаја, те је притужиљи доставила копију решења Филијале Зрењанин бр. 47-00768/2009-0242-010 од 26. 01. 2010. године. Увидом у садржину решења, притужиља је утврдила да је њеној бившој послодавки утврђено више неизмирених обавеза по основу доприноса за пензијско и инвалидско осигурање, здравствено осигурање и осигурање за случај незапослености, на терет запослених и послодавца. Истовремено јој је наложено измирење обавеза у року од 15 дана од дана пријема решења, под претњом принудне наплате. Пошто доприноси нису били плаћени, притужиља се 11. 09. 2015. године обратила Централи Пореске управе новом притужбом на рад Филијале Зрењанин, инсистирајући на спровођењу принудне наплате. Овога пута није добила одговор Пореске управе у законском року, као ни након његовог истека.
Дописом 1317-1015/16, деловодни број 7060 од 01. 03. 2016. године, Заштитник грађана је покренуо поступак контроле рада Пореске управе, имајући у виду да је притужиља документовала да се пореском органу обратила притужбом, а да у законском року није обавештена о ставу органа о основаности притужбе, нити о разлозима за непредузимање мера у циљу принудне наплате утврђених доприноса. Заштитник грађана је стога оценио да наводи притужбе пружају довољан основ за покретање поступка контроле, у смислу члана 25. став 5. Закона о Заштитнику грађана
, па је од Централе Пореске управе затражио изјашњење о основаности притужбе.
Централа Пореске управе доставила је изјашњење актом бр. 000-070-00-00091/2016-I0058 од 25. 03. 2016. године, којим се није изричито изјаснила о основаности притужбе, али је потврдила да је Пореска управе у поступку теренске контроле својевремено утврдила неизмирену обавезу притужиљине бивше послодавке на име доприноса за обавезно социјално осигурање, у укупном износу од 127.758,00 динара главног дуга и 83.284,00 динара камате, поводом чега јој је 03. 03. 2010. године издала опомену за плаћање пореза. Такође је наведено да је самостална фризерска занатска радња притужиљине послодавке брисана из регистра предузетника решењем Агенције за привредне регистре од 04. 01. 2010. године, са даном престанка обављања делатности 30. 12. 2009. године. 

Централа Пореске управе нагласила је да је притужиљина послодавка, сагласно одредбама Закона о условном отпису камата и мировању пореског дуга
, као мали порески обвезник стекла право на условни отпис камате, односно плаћање главног пореског дуга на 24 месечне рате почев од 01. 01. 2015. године, при чему је посебно истакла да је чланом 13. поменутог закона предвиђено да се на дан његовог ступања на снагу прекидају поступци принудне наплате. Увидом у службену евиденцију, утврђено је да притужиљина послодавка није плаћала доспеле рате „репрограма“, као и да је преминула 12. 08. 2014. године.

У циљу потпуног утврђивања чињеница и околности од значаја за заузимање става о основаности притужбе, дописом 1317-1015/16, деловодни број 12537 од 04. 04. 2016. године Заштитник грађана је затражио додатно изјашњење Пореске управе, како би се обавестио о томе да ли је Пореска управа предузимала активности из своје надлежности ради наплате дугованих доприноса од евентуалних наследника притужиљине послодавке до висине вредности наслеђене имовине.

Централа Пореске управе доставила је додатно изјашњење актом бр. 000-070-00-00091/2016-I0058-2 од 22. 04. 2016. године, којим је Заштитника грађана обавестила да је, након уручења опомене за плаћање пореза, провером у евиденцији Министарства унутрашњих послова утврђено да притужиљина послодавка није била власница регистрованих моторних возила. Филијала Зрењанин је, такође, по службеној дужности од Службе за катастар непокретности Зрењанин прибавила податке о непокретној имовини, на основу којих је утврђено да је притужиљина послодавка била власница једнособног стана у Зрењанину. Стога је Филијала Зрењанин 03. 03. 2011. године донела решење о принудној наплати пореске обавезе из непокретности. Међутим, ступањем на снагу Закона о условном отпису камате и мировању пореског дуга поступак принудне наплате је прекинут.

Централа Пореске управе такође је указала да је, провером код Службе за катастар непокретности Зрењанин, утврђено да притужиљина послодавка на дан смрти није имала непокретну имовину. Увидом у евиденцију решења о наслеђивању која се по службеној дужности достављају Филијали Зрењанин, утврђено је да за њу не постоји решење о наслеђивању, на основу чега је закључено да не постоји могућност наплате у складу са чланом 22. Закона о пореском поступку и пореској администрацији
, тј. од наследника, у оквиру вредности наслеђене имовине и у сразмери са уделом појединог наследника у моменту прихватања наследства.

Након разматрања додатног изјашњења, дописом 1317-1015/16, деловодни број 21868 од 10. 06. 2016. године, Заштитник грађана је затражио достављање копије решења о принудној наплати доприноса из непокретности која се својевремено налазила у власништву притужиљине послодавке. 
Централа Пореске управе актом бр. 000-070-00-00091/2016-I0058 од 04. 07. 2016. године доставила је копију решења о принудној наплати бр. 321-433-1925/2010-30-131-4 од 03. 03. 2011. године. Увидом у садржину тог решења, Заштитник грађана је утврдио да је ставом I диспозитива решења ближе описана непокретност – једнособан стан у Зрењанину, као и укупан износ дугованих доприноса, док је ставом II диспозитива одређено да ће се принудна наплата спровести пописом, установљавањем хипотеке, одређивањем почетне вредности непокретности и продајом непокретности од стране пореског органа. 

Како би утврдио разлоге због којих решење о принудној наплати доприноса из непокретности није извршено, актом бр. 1317-1015/16, деловодни број 31875 од 19. 08. 2016. године Заштитник грађана је затражио још једно додатно изјашњење Централе Пореске управе, од које су затражене информације о следећем:
· Да ли је филијала Пореске управе Зрењанин, након доношења решења о принудној наплати доприноса из непокретности бр. 321-433-1925/2010-30-131-4 од 03. 03. 2011. године, донела и решење из члана 87. став 1. Закона о пореском поступку и пореској администрацији, којим се налаже упис заложног права на непокретности, и да ли је то решење доставила органу надлежном за вођење регистра непокретности, у смислу става 3. поменутог члана?
· Које радње је филијала Пореске управе Зрењанин предузела у циљу спровођења принудне наплате од тренутка доношења решења о принудној наплати (03. 03. 2011.) до тренутка ступања на снагу Закона о условном отпису камата и мировању пореског дуга (18. 12. 2012.)?
Централа Пореске управе доставила је друго додатно изјашњење актом бр. 000-070-00-00091-03/2016-I0058 од 05. 09. 2016. године, са копијом решења Филијале Зрењанин бр. 433-1925/2011-5 од 17. 03. 2011. године. Увидом у садржину тог решења, констатовано је да је његовим диспозитивом Служби за катастар непокретности Зрењанин наложено да изврши упис хипотеке у корист Републике Србије, као пореског повериоца, на непокретности притужиљине послодавке, ради обезбеђења доспелог потраживања са каматом, при чему жалба против решења није одлагала његово извршење. 
Уз копију поменутог решења, Централа Пореске управе је доставила и изјашњење Филијале Зрењанин (акт бр. 242-433-1925/2011-И од 30. 08. 2016. године), у коме је наведено да решење није достављено Служби за катастар непокретности Зрењанин, због тога што није постало извршно. Својство извршности решење није стекло због тога што претходно није достављено пореској обвезници, тј. притужиљиној послодавки
. Филијала Зрењанин сматра да су разлози за недостављање решења објективне природе, с обзиром да се у време доношења решења притужиљина послодавка налазила на дуготрајном лечењу у Сремској Каменици, о чему је пореском органу доставила доказ. Према наводима Филијале Зрењанин, порески извршитељ је у више наврата покушао да уручи наведено решење на адресу која је била унета у последњу пореску пријаву, али на тој адреси није пронашао никога. Уз изјашњење су приложене копије седам службених белешки Филијале Зрењанин бр. 433-1925/2012 од 17. 03. 2011, 01. 06. 2011, 15. 09. 2011, 03. 02. 2012, 26. 06. 2012, 11. 07. 2012. и 01. 11. 2012. године. 
Заштитник грађана је дописом 1317-1015/16 од 19. 08. 2016. године, на основу члана 21. став 1. Закона о Заштитнику грађана, затражио од Службе за катастар непокретности Зрењанин следеће информације:

· Да ли је, након доношења решења о принудној наплати Филијале Зрењанин бр. 321-433-1925/2015-30-131-4 од 03. 03. 2011. године, уписана хипотека на непокретности притужиљине послодавке у корист пореског повериоца, уз достављање података о евентуалном дану уписа и дану брисања хипотеке, износу обезбеђеног потраживања, те основу за упис, односно за брисање хипотеке;

· По ком основу је притужиљина послодавка отуђила непокретност, и ког датума је њен правни следбеник уписан као титулар права својине у евиденцијама Службе за катастар непокретности Зрењанин?

· Да ли на поменутој непокретности постоји хипотека успостављена у корист пореског повериоца у тренутку достављања информације?

Служба за катастар непокретности Зрењанин актом бр. 952-2054/2016 од 26. 08. 2016. године информисала је Заштитника грађана да:
· Није извршен упис хипотеке у корист пореског повериоца на непокретности која се својевремено налазила у власништву притужиљине послодавке, нити на поменутом стану у овом тренутку постоји хипотека;
· Промена власништва извршена је на основу уговора о поклону, који је закључен 27. 12. 2013. године између притужиљине послодавке, као поклонодавца, и трећег лица, са истим презименом и истим пребивалиштем
, као поклонопримца
. Уговор је тог дана и оверен пред Основним судом у Зрењанину под Ов. бр. 5454/2013, а Служба за катастар непокретности Зрењанин је на основу уговора извршила промену власника у својим евиденцијама, решењем бр. 952-02-5-1982/2014 од 13. 11. 2014. године.
* * *
Чланом 3. став 1. Устава Републике Србије
 владавина права одређена је као неотуђива претпоставка Устава, која почива на неотуђивим људским правима. Чланом 36. став 1. Устава зајемчена је једнака заштита права пред судовима и другим државним органима, имаоцима јавних овлашћења и органима аутономне покрајине и јединица локалне самоуправе.
Чланом 7. Закона о државној управи
 прописано је да су органи државне управе самостални у вршењу својих послова, и раде у оквиру и на основу Устава, закона, других прописа и општих аката. Чланом 8. Закона о државној управи прописано је да органи државне управе поступају према правилима струке, непристрасно и политички неутрално, и дужни су да сваком омогуће једнаку правну заштиту у остваривању права, обавеза и правних интереса.
Чланом 69. Закона о доприносима за обавезно социјално осигурање
 прописано је да контролу обрачунавања и плаћања доприноса врши Пореска управа у складу са прописима који уређују порески поступак и пореску администрацију. 

Чланом 4. став 1. и 2. Закона о пореском поступку и пореској администрацији (ЗПППА) прописана је дужност Пореске управе да остварује сва права и обавезе из порескоправног односа у складу са законом, при чему у случајевима када је Пореска управа овлашћена да делује на основу дискреционих овлашћења, дужна је да делује у складу са сврхом тих овлашћења и у оквиру закона. Чланом 77. став 1. ЗПППА прописано је да Пореска управа почиње поступак принудне наплате пореза, односно споредних пореских давања, доношењем решења о принудној наплати пореза ако порески обвезник није платио порез, односно споредно пореско давање, у року из члана 71. став 1. Закона. Чланом 84. став 1. ЗПППА прописано је да се наплата пореза и споредних пореских давања у поступку принудне наплате спроводи на: 1) новчаним средствима пореског обвезника; 2) новчаним потраживањима пореског обвезника; 2а) заради, односно накнади зараде, односно пензији, у делу који је изузет од извршења према закону којим се уређује извршење и обезбеђење; 3) неновчаним потраживањима и другим правима пореског обвезника; 4) готовом новцу и хартијама од вредности; 5) покретним стварима; 6) непокретностима. Чланом 86. ЗПППА прописано је да се ради обезбеђења пореског потраживања у принудној наплати пореза на стварима, односно имовинским правима пореског обвезника, установљава законско заложно право у корист пореског повериоца. Порески поверилац је, у смислу овог закона, Република, односно јединица локалне самоуправе - за изворне јавне приходе које утврђује, наплаћује и контролише у јавноправном односу. Залога траје до намирења пореског дуга или поништења пореског решења. Чланом 87. ЗПППА, између осталог, прописано је и да Пореска управа решењем налаже попис покретних ствари, при чему поменуто решење доставља пореском обвезнику и одговарајућим регистрима, односно решењем налаже одговарајућем органу да изврши упис заложног права у регистар непокретности. Законско заложно право у корист Републике установљава се уписом у одговарајући регистар. Чланом 92. ЗПППА прописано је, између осталог, да се принудна наплата на непокретностима спроводи запленом, утврђивањем почетне вредности и продајом.
Чланом 280. Закона о облигационим односима (ЗОО) прописано је да сваки поверилац чије је потраживање доспело за исплату, и без обзира кад је настало, може побијати правну радњу свог дужника која је предузета на штету поверилаца. Сматра се да је правна радња предузета на штету поверилаца ако услед њеног извршења дужник нема довољно средстава за испуњење повериочевог потраживања. Под правном радњом подразумева се и пропуштање због кога је дужник изгубио какво материјално право или којим је за њега настала каква материјална обавеза. Чланом 281. став 3. ЗОО прописано је да се код бесплатних располагања и са њима изједначених правних радњи сматра да је дужник знао да предузетим располагањем наноси штету повериоцима, и за побијање тих радњи не захтева се да је трећем лицу то било познато или могло бити познато. Чланом 283. ЗОО прописано је да се побијање може вршити тужбом или приговором. Тужба за побијање подноси се против трећег лица са којим је, или у чију је корист предузета правна радња која се побија, односно против његових универзалних правних следбеника. Ако је трећи отуђио неким теретним послом корист прибављену располагањем које се побија, тужба се може подићи против прибавиоца само ако је овај знао да се прибављање његових претходника могло побијати, а ако је ту корист отуђио послом без накнаде, тужба се може подићи против прибавиоца и ако он то није знао. Тужени може избећи побијање ако испуни дужникову обавезу. Чланом 284. ЗОО прописано је да, ако суд усвоји тужбени захтев, правна радња губи дејство само према тужиоцу и само колико је потребно за испуњење његових потраживања. Чланом 285. ЗОО прописано је да се тужба може поднети у року од једне године за теретна располагања (члан 281. став 1. ЗОО), а за остале случајеве у року од три године, при чему се рок рачуна од дана када је предузета правна радња која се побија, односно од дана када је требало предузети пропуштену радњу.

Чланом 2. став 2. Закона о правобранилаштву
 прописано је да послове правобранилаштва за заштиту имовинских права и интереса Републике Србије обавља Државно правобранилаштво, које се оснива законом. Чланом 11. став 2. Закона о правобранилаштву прописано је да Државно правобранилаштво пред судовима, арбитражама, органима управе и другим надлежним органима заступа државне органе и посебне организације који немају својство правног лица, државне органе и посебне организације који имају својство правног лица, а чије се финансирање обезбеђује из буџета Републике Србије и јавне установе чији је оснивач Република Србија, а чије се финансирање обезбеђује из буџета Републике Србије, у правним поступцима у којима ови субјекти учествују као странке или умешачи о чијим имовинским правима и обавезама се одлучује у том поступку.

* * *
Након спроведеног поступка контроле, Заштитник грађана је утврдио да је Филијала Пореске управе Зрењанин учинила пропуст у раду због тога што није предузела све прописане мере и активности из своје надлежности, како би од притужиљине бивше послодавке принудним путем наплатила доприносе за обавезно социјално осигурање утврђене решењем бр. 321-433-1925/2010-30-131-4 од 03. 03. 2011. године, чиме је повредила право притужиље на једнаку заштиту права и на добру управу.
Филијала Зрењанин утврдила је притужиљиној бившој послодавки обавезе по основу неплаћених доприноса решењем од 26. 01. 2010. године. Решење о принудној наплати донела је након 13 месеци (03. 03. 2011.), да би убрзо потом, 17. 03. 2011. године донела решење којим се налаже упис хипотеке, али поменуто решење није доставила Служби за катастар непокретности Зрењанин, због тога што га, према властитим наводима, претходно није могла уручити пореској обвезници, тј. притужиљиној бившој послодавки.
Заштитник грађана не може прихватити став Пореске управе да одсуство пореске обвезнице са адресе пребивалишта представља оправдан разлог за неуручење решења од 17. 03. 2011. године, на основу кога је требало успоставити хипотеку на непокретности. Чланом 36. Закона о пореском поступку и пореској администрацији
 прописан је читав низ других могућности које су Пореској управи стајале на располагању за достављање пореских аката. Осим посредством службеног лица пореског органа, достављање је могло бити извршено и слањем препоручене пошиљке, као и електронском поштом, у складу са Законом прописаним условима. 
Заштитник грађана нарочито истиче да је пореском органу све време било познато место, односно адреса на којој се пореска обвезница налази, с обзиром да га је о томе сама обавестила. Образложење Пореске управе не може се прихватити ни због тога што пракса пореских органа показује да се порески акти достављају препорученом поштом чак и онда када порески обвезници изричито траже достављање другим, поузданијим средством комуникације
, јер им је у интересу да се упознају са садржином пореског акта. Током протекле године, Пореска управа је обичним, непрепорученим пошиљкама, експедовала преко милион решења
 којима су грађанима утврђене обавезе по основу накнаде за одводњавање за 2013. и 2014. годину. Наведени примери показују да Пореска управа знатно чешће прибегава другим начинима достављања пореских аката, и да се ретко опредељује искључиво за достављање посредством службеног лица у ситуацијама када јој друге могућности стоје на располагању. 

И поред тога што су Заштитнику грађана у поступку контроле достављени докази о седам неуспелих покушаја личног уручења решења од 17. 03. 2011. године, Заштитник грађана налази да је Пореска управа неадекватним избором начина достављања и незаинтересованим односом према успостављању обезбеђења пореског потраживања у знатној мери допринела отежавању наплате дугованих доприноса.

Заштитник грађана не прихвата ни аргумент Пореске управе да принудну наплату није било могуће спровести због ступања на снагу Закона о условном отпису камата и мировању пореског дуга. Поменути закон ступио је на снагу 18. 12. 2012. године, односно годину дана и девет месеци након доношења решења о принудној наплати. Његовим чланом 13. заиста је било предвиђено да даном ступања на снагу надлежни орган прекида поступак принудне наплате, међутим, Заштитник грађана налази да је временски период од 21 месец пре ступања Закона на снагу био сасвим довољан за спровођење принудне наплате из непокретности. 

Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Невршење послова и радњи из делокруга, односно надлежности органа управе је пропуст који за непосредне и посредне последице по правилу има, и овај пут је имао, стварање правне несигурности, отежавање правног положаја грађана и кршење њихових права.
Пореска управа потврђује да притужиљина бивша послодавка није плаћала доспеле рате, због чега је испала из „репрограма“, али истовремено превиђа одредбу члана 9. став 2. Закона о условном отпису камата и мировању пореског дуга, којом је прописано да ће над пореским обвезником који, у периоду плаћања главног пореског дуга на рате, не измири текућу обавезу или рату, надлежни орган одмах спровести поступак принудне наплате, сходно пропису који уређује порески поступак и пореску администрацију.

На основу изложеног, Заштитник грађана констатује да Закон о условном отпису камата и мировању пореског дуга није представљао препреку благовременом спровођењу принудне наплате дугованих доприноса.
Имајући у виду да непокретност притужиљине бивше послодавке није била оптерећена хипотеком, она је за живота њом располагала уговором о поклону. Њен правни следбеник, тј. поклонопримац, стекао је непокретност без оптерећења, па је стога могућност Пореске управе да спроведе принудну наплату продајом непокретности у знатној мери ограничена.

Међутим, из документације коју је Заштитнику грађана доставила Служба за катастар непокретности Зрењанин, закључује се:

· Да је притужиљина бивша послодавка своју непокретност поклонила сроднику, с обзиром да је реч о лицу које има исто презиме као она, односно лицу са истом адресом пребивалишта у тренутку закључења и овере уговора;

· Да је у питању доброчино, тј. бестеретно располагање, будући да је извршено уговором о поклону;

· Да је уговор о поклону закључен и оверен 27. 12. 2013. године пред Основним судом у Зрењанину.
Члановима 280. – 285. Закона о облигационим односима прописани су услови за побијање дужникових правних радњи, односно за подношење тзв. Паулијанске тужбе (actio Pauliana). Наведеним одредбама, између осталог, прописано је право повериоца да побија правну радњу свог дужника која је извршена на штету повериоца. Уколико је треће лице (у чију корист је располагање извршено) дужников супружник или сродник по крви у правој линији, или у побочној линији до четвртог степена, или по тазбини до истог степена, претпоставља се да му је било познато да дужник предузетим располагањем наноси штету повериоцу. Међутим, код бесплатних располагања и са њима изједначених правних радњи, сматра се да је дужник знао да предузетим располагањем наноси штету повериоцима, и за побијање тих радњи не захтева се да је трећем лицу то било познато или могло бити познато.
Рок за подношење тужбе је три године, а рачуна се од дана када је предузета правна радња која се побија, односно од дана када је требало предузети пропуштену радњу, сагласно члану 285. Закона о облигационим односима.

Како се из документације коју је Заштитнику грађана доставила Служба за катастар непокретности Зрењанин закључује да је уговор о поклону закључен и оверен 27. 12. 2013. године, произилази да законом прописани рок од три године за подношење тужбе истиче 27. 12. 2016. године.
Из наведеног разлога Заштитник грађана, на основу члана 31. став 2. Закона о Заштитнику грађана, упућује филијали Пореске управе Зрењанин препоруку да без одлагања достави сву неопходну документацију и друге информације Државном правобранилаштву, ради одлучивања о целисходности покретања поступка за побијање имовинских располагања притужиљине бивше послодавке, у смислу чланова 280. до 285. Закона о облигационим односима, како би доприноси за притужиљу могли бити наплаћени. У случају успеха у том поступку, располагање притужиљине бивше послодавке према поклонопримцу било би оглашено без дејства према пореском повериоцу, и то у мери која је потребна за намирење потраживања.
Државни орган који је начинио пропуст у раду дужан је да у свакој могућој мери и на сваки дозвољен начин отклони или умањи последице пропуста према грађанима, али ту обавезу, када околности случаја указују на такву потребу или могућност, имају и други органи јавне власти, с обзиром да сви наступају у име Републике Србије. 
У циљу ефикасније комуникације и благовременог доношења одлуке о предузимању мера и активности из своје надлежности, Заштитник грађана доставља копију ових препорука и Државном правобранилаштву, које је, према важећим прописима, овлашћено за заштиту имовинских права и интереса Републике Србије.
Дужност је сваког органа и службеног лица у њему да се ангажује на остваривању загарантованих права грађана, чак и када постоје отежавајуће околности које тај конкретни орган или службено лице нису скривили. Одговорност за обављање јавног посла налаже да сваки орган управе и службено лице које је за то у прилици уложи посебан напор како би штета по приватни и јавни интерес услед пропуста на страни органа управе била спречена. Министарства, органи управе у саставу министарстава и посебне организације чине државну управу, која је део извршне власти Републике Србије, а Република одговара за штету коју сваки од тих органа начини својим незаконитим или неправилним радом.

Заштитник грађана упућује филијали Пореске управе Зрењанин и препоруку да се писаним путем извини притужиљи, због пропуста које је учинила у поступку принудне наплате доприноса. Својим пасивним држањем од тренутка утврђивања обавезе до тренутка доношења решења о принудној наплати доприноса (13 месеци), неадекватним избором начина достављања и незаинтересованим односом према успостављању обезбеђења пореског потраживања (21 месец), Филијала Зрењанин је у знатној мери допринела отежавању наплате дугованих доприноса.

Филијала Пореске управе Зрењанин ће о поступању по препорукама обавестити Заштитника грађана, у року од 30 дана од дана пријема, уз достављање документације на основу које се са сигурношћу може утврдити да је по препорукама поступљено. Рок од 30 дана одређен је због потребе за хитним поступањем пореског органа, на основу члана 31. став 4. Закона о Заштитнику грађана, због скорог истицања рокова за побијање располагања притужиљине послодавке.  
	ЗАМЕНИК ЗАШТИТНИКА ГРАЂАНА

	

	Роберт Сепи


	Доставити:
- Централи Пореске управе,
- филијали Пореске управе Зрењанин,

- копију Државном правобранилаштву,

- копију притужиљи.


� „Службени лист СФРЈ“, бр. 29/1978, 39/1985, 45/1989 и 57/1989, „Службени лист СРЈ“, бр. 31/1993.


� „Изузетно, Заштитник грађана може покренути поступак и пре него што су исцрпљена сва правна средства, ако би подносиоцу притужбе била нанета ненадокнадива штета или ако се притужба односи на повреду принципа добре управе, посебно некоректан однос органа управе према подносиоцу притужбе, неблаговремен рад или друга кршења правила етичког понашања запослених у органима управе“ – члан 25. став 5. Закона о Заштитнику грађана.


� „Службени гласник РС“, бр. 119/2012.


� „Службени гласник РС“, бр. 80/2002, 84/2002, 23/2003, 70/2003, 55/2004, 61/2005, 85/2005, 62/2006, 63/2006, 61/2007, 20/2009, 72/2009, 53/2010, 101/2011, 2/2012, 93/2012, 47/2013, 108/2013, 68/2014, 105/2014, 91/2015, 112/2015 и 15/2016.


� Подебљао Заштитник грађана.


� Запажање Заштитника грађана.


� Заштитник грађана располаже подацима о идентитету поклонодавца и поклонопримца, али их у овом акту не наводи, руковођен интересима заштите података о личности.


� „Службени гласник РС“, број 98/2006.


� „Службени гласник РС“, бр. 79/2005, 101/2007, 95/2010 и 99/2014.


� „Службени гласник РС“, бр. 84/2004, 61/2005, 62/2006, 5/2009, 52/2011, 101/2011, 7/2012, 8/2013, 47/2013, 108/2013, 6/2014, 57/2014, 68/2014, 5/2015, 112/2015 и 5/2016.


� „Службени гласник РС“, бр. 55/2014.


� У садржини у којој се поменути члан примењивао у време доношења решења.


� На овај проблем Заштитник грађана је указао препоруком 1317-1284/16 од 08. 07. 2016. године.


� Тачан број је 1.022.889 решења - подаци из изјашњења Пореске управе бр. 000-037-02-00489/2015-И0066 од 28. 05. 2015. године.

